1 Korentyen 8 | Labib sou Entènèt | Labib — Tradiksyon monn nouvo a
1 Korentyen 8​:​1-13
8 Kounye a, konsènan manje yo ofri bay zidòl, nou konnen nou tout nou gen konesans sou sa. Konesans fè moun gonfle ak ògèy, men lanmou fòtifye moun. 2 Menmsi yon moun panse li konnen yon bagay, li poko konnen l jan l ta dwe konnen l lan. 3 Men, si yon moun renmen Bondye, Bondye konnen moun sa a. 4 Kounye a, pou kesyon manje manje yo ofri bay zidòl la, nou konnen yon zidòl pa anyen ditou, e nou konnen se yon sèl Bondye ki genyen. 5 Paske, menmsi gen sa yo rele “dye”, kit se nan syèl la, kit se sou tè a, e se vre gen anpil “dye” ak anpil “seyè”, 6 an reyalite, pou nou menm, gen yon sèl Bondye, se Papa a. Se nan li tout bagay soti, e se pou li nou ye. E gen yon sèl Seyè, se Jezi Kris. Se ak li Bondye te sèvi pou l fè tout bagay, e se grasa li nou egziste. 7 Sepandan, se pa tout moun ki konn sa. Gen kèk moun, poutèt yo te konn an kontak ak zidòl, lè y ap manje yon manje, yo panse manje a se yon manje moun te sakrifye bay zidòl, e konsyans yo vin kontamine etandone li fèb. 8 Men, se pa manje k ap fè nou vin pi pwòch Bondye. Si nou pa manje, nou pa pèdi anyen, e si nou manje, nou pa vin gen anyen anplis. 9 Men, toujou veye pou dwa NOU genyen pou NOU chwazi a pa tounen, yon fason oswa yon lòt, yon obstak pou fè moun ki fèb yo peche. 10 Paske, si yon moun wè ou menm ki gen konesans, ou chita w ap manje nan tanp yon zidòl, èske sa pap enfliyanse konsyans moun sa a ki fèb, pou fè l al manje manje yo ofri bay zidòl? 11 Konsa, akoz konesans ou, moun ki fèb la ap peri, wi, frè w Kris te mouri pou li a. 12 Men, lè NOU peche konsa kont frè NOU e NOU blese konsyans yo ki fèb, se kont Kris NOU peche. 13 Se poutèt sa, si yon vyann fè frè m peche, mwen pap janm manje vyann ankò, dekwa pou m pa fè frè m peche.